Mattrup
Mattrup, Matrup, hovedgård (sædegård) i landsbyen Tyrsting 20 km nordvest for Horsens. Gården kendes fra 1418; den ejedes 1724-1851 af slægten Thygesen (de Thygeson, 1759-1828 som stamhus), siden 1853 slægten Westenholz. 
I den trefløjede hovedbygning fra 1760'erne indgår rester af rigsråd Erik Hardenbergs sengotiske stenhus fra 1578. Avlsgården fra 1764 danner et storslået, aksefast anlæg med hovedbygningen, der blev ombygget i 1850'erne.

Mattrup Gods omfatter 2132 ha (1998); hovedparten heraf er skov.